

VLADA REPUBLIKE HRVATSKE

Zagreb, 25. srpnja 2019. godine

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo mora, prometa i infrastrukture |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zaključka u vezi s Projektom povezivanja željeznicom unutar funkcionalne regije Središnja Hrvatska – Lepoglavska spojnica |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 31. stavka 3. Zakona o Vladi Republike Hrvatske (Narodne novine, br. 150/11, 119/14, 93/16 i 116/18), Vlada Republike Hrvatske je na sjednici održanoj \_\_\_\_\_\_\_\_\_\_\_\_ 2019. godine donijela

**Z A K L J U Č A K**

1. Vlada Republike Hrvatske podupire realizaciju Projekta povezivanja željeznicom unutar funkcionalne regije Središnja Hrvatska - Lepoglavska spojnica, prema kojemu se željezničkom vezom povezuju Čakovec, Varaždin i Zagreb novom željezničkom prugom između Lepoglave i Svetog Križa Začretja/Krapine.

2. Zadužuje se Ministarstvo mora, prometa i infrastrukture da, u suradnji s društvom HŽ Infrastruktura d.o.o. te Međimurskom, Varaždinskom i Krapinsko-zagorskom županijom, sukladno svojoj nadležnosti, razmotri mogućnosti financiranja Projekta iz točke 1. ovoga Zaključka.

3. Nositelj Projekta iz točke 1. ovoga Zaključka je društvo HŽ Infrastruktura d.o.o., a za koordinaciju svih aktivnosti vezano uz provedbu ovoga Zaključka određuje se Ministarstvo mora, prometa i infrastrukture.

Klasa:

Urbroj:

Zagreb, \_\_\_\_\_\_\_\_\_\_\_\_ 2019. godine

PREDSJEDNIK

mr. sc. Andrej Plenković

**O B R A Z L O Ž E NJ E**

Strategijom prometnog razvoja Republike Hrvatske od 2017. do 2030. godine predviđena je izgradnja „nove pruge Krapina - Golubovec na pravcu prema Varaždinu - Kotoribi - Murakereszturu - Bratislavi i Beču, kao dio razvojne strategije modernizacije i razvoja željezničkog prometa u Republici Hrvatskoj. U skladu s tim strateškim opredjeljenjem, Krapinsko – zagorska i Varaždinska županija su u svojim prostornim planovima predvidjele izgradnju ove željezničke pruge.

U proteklom razdoblju razmatrane su mogućnosti razvoja i izgradnje spoja željezničkom vezom između središta županija pa je definirano nekoliko mogućih pravaca spoja. U varijantama dominira kao početna točka Lepoglava na željezničkoj pruzi Varaždin – Golubovec, dok je na dionici između Svetog Križa Začretje i Krapine razmatrano više varijanti spoja na željezničku prugu Zabok – Đurmanec.

U međuvremenu je razvijana i ideja integriranja prijevoza putnika u jedinstven sustav, tako da je u Strategiji prometnog razvoja Republike Hrvatske od 2017. do 2030. godine predviđena uspostava integriranog prijevoza putnika u funkcionalnim regijama, s naglaskom na prijevoz putnika željeznicom, što je u skladu s europskim politikama (Bijela knjiga) kojima je predviđeno povećanje prijevoza putnika i tereta željeznicom kao dugoročnim opredjeljenjem.

Detaljnim razmatranjem mogućnosti željezničke veze između ovih županija, očekuje se nova kvaliteta uspostave brzog i efikasnog prijevoza putnika u trajanju unutar jednog sata između regionalnih središta sjeverozapadne Hrvatske (Čakovec, Varaždin) s Zagrebom što doprinosi razvoju ovog dijela Republike Hrvatske te omogućava kvalitetu života u okviru dnevne migracije. Također, značajno se poboljšavaju prometne veze unutar funkcionalne regije.

U dosadašnjim aktivnostima je definiran projektni zadatak za izradu studijske dokumentacije kojim je predviđena izrada studijske dokumentacije kojom bi se konačno i precizno utvrdila trasa predmetne pruge, a kroz studiju izvodljivosti i analizu troškova i koristi definirala i isplativost ove investicije. Dana 17. prosinca 2018. g. potpisan je Ugovor o dodijeli bespovratnih sredstava za projekt povezivanja željeznicom unutar fikcionalne regije Središnja Hrvatska – Lepoglavska spojnica Ministarstva mora, prometa i infrastrukture, Središnje agencije za financiranje i ugovaranje programa i projekta Europske unije te HŽ Infrastrukture prema kojem je dodijeljeno HŽ Infrastrukturi 9.527.947,50 kuna bespovratnih sredstava za izradu studijske dokumentacije, što čini 85% procijenjene vrijednosti. Ujedno, potpisan je partnerski sporazum između Međimurske, Varaždinske , Krapinsko – zagorske županije i HŽ Infrastrukture o zajedničkim aktivnostima na izradi studijske dokumentacije.

U tijeku je javni natječaj za ugovaranje izrade dokumentacije. Procijenjeni rok završetka izrade dokumentacije je kraj 2020. godine čime bi se stvorili preduvjeti za izradu dokumentacije za ishođenje dozvola (lokacijske i građevinske) te nominiranje projekta za daljnje financiranje.

Procjenjuje se da bi duljina novog spoja između Lepoglave i dionice željezničke pruge između Svetog Križa Začretja i Krapine bila duga do 20 km, ovisno o konačno odabranoj varijanti, što će u konačnici odrediti i eventualnu procijenjenu investitorsku cijenu realizacije.

Financiranje izrade projektne dokumentacije: ukupno 11.210.000,00 kn realizirati će se na sljedeči način:

Izvor 11 - Ugovor o financiranju investicijskih projekata između MMPI i HŽI za financiranje pripreme investicijskih projekata planiranih za sufinanciranje iz EU fondova (pozicija Državnog proračuna T 754034 Potpora trgovačkim društvima u javnom sektoru u pripremi projekata planiranih za sufinanciranje iz EU fondova) u 2109. godini 300.000,00 kn i 2020.godini 1.681.000,00 kn.

Izvor 562 - Sredstva EU fondova, u 2019. godini 1.700.000,00 kn i 2020. godini 9.210.000,00 kn.